  Виталий Пронин Приволжск округъя валтӥсь федерал инспекторлэн аппаратэныз но Удмурт Правительствоен радъям конкурсэ пыриськизы шаерысьтымы тямысысен дас ньыль арескозь пиналъёс. 150-лэсь ятыр шудон келямын вал вожвылъяськонэ, тросэз киужъёс кӧня ке муртэн быдэстэмын. Конкурсэз дунъясь комиссиен кивалтӥсь Василий Морозов шуиз, ужъёс быдэстэмын пӧртэм амалэн, соосты лэсьтонэ трос пумо материал быръемын: басма-сӥньыс, туй, куро, ыжгон, бумага… Пусйымон, пиналъёс быгатыса кутӥллям республикамылэсь символиказэ, калык шудонъёсты, ужъёсы пыӵамын удмурт шаерлэн шӧмыз. Но Василий Николаевичлэн верамезъя, гуртъёсысь пиналъёс ӧжытэз пыриськизы конкурсэ, нош усточиос отын трос. Соин ик таӵе ужрадъёс сярысь ивортонъёсты дыраз вуттыны кулэ, пе, шаерысьтымы вань школаосы. Конкурслэн кыкетӥ люкетаз быръемын вал 40 уж, со пӧлысь тужгес устоен лыдъямын  куинез. Куинетӥ интыез басьтӥз Воткинск ёросысь Верхний Позимь школаын дышетскись Мария Марчук «Удмурт нюлэскысь кузё» уженыз. Дэбесысь нылпи творчествоя центре ветлӥсь Андрей Усковлэн туйлэсь лэсьтэм «Кизили тылобурдоез» кыкетӥ луиз. Вормисен лыдъямын Глазовысь 2 номеро искусствоосъя школаын дышетскись Екатерина Максимовалэн бумагалэсь (папье-маше) лэсьтэм «Удмуртилэн сюлэмыз» шудонэз. Вормисьёслы дипломъёс но Москвае мынон путёвкаос сётӥз егитъёсын ужанъя министр Владимир Соловьёв. Удмуртиысь мукет усточи но ӟеч дышетскись пиналъёсын ӵош куинез ик усточиос 25-тӥ декабре пыриськозы странамылэн валтӥсь ёлкаяз. Шудонъёссы чебертозы кызэз. Лия Малых. Туспуктӥз Владимир Беломорских. Теги: Иж  